Diari Oficial de la Generalitat Valenciana


Sumari del DOGV 7025, del 16-05-2013 (2013/4963)

ORDE 7/2013, de 25 d'abril, de la Conselleria de Benestar Social, per la qual es regulen i convoquen ajudes dirigides a l'elaboració i la implantació de plans d'igualtat en empreses de la Comunitat Valenciana
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7025

Data del DOGV
:   16-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/4963


Data del document
:   25-04-2013

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2013, de 25 d'abril, de la Conselleria de Benestar Social, per la qual es regulen i convoquen ajudes dirigides a l'elaboració i la implantació de plans d'igualtat en empreses de la Comunitat Valenciana
[2013/4963]
La Constitució Espanyola establix la igualtat com a valor superior de l'ordenament jurídic, i es projecta amb una eficàcia transcendent, de tal manera que les situacions de desigualtat esdevenen incompatibles amb l'orde de valors que proclama.
En l'article 9.2, la Constitució atribuïx, als poders públics, el deure de promoure les condicions perquè la igualtat de l'individu i dels grups en què s'integra siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.
En consonància amb el que establix la Constitució Espanyola, l'Estatut d'Autonomia de la Comunitat Valenciana determina, en l'article 10.3, que l'actuació de la Generalitat se centrarà primordialment en determinats àmbits, entre els quals es troba «la igualtat de drets d'hòmens i dones en tots els àmbits, en particular en matèria d'ocupació i treball».
La Llei 9/2003, de 2 d'abril, de la Generalitat, per a la Igualtat entre Dones i Hòmens, disposa en l'article 20.1 que l'Administració autonòmica incentivarà les empreses que establisquen plans d'igualtat que tinguen per objecte les desigualtats de gènere, incorporen mesures innovadores per a fer realitat la igualtat en la seua organització i proporcionen servicis que faciliten la conciliació de la vida familiar i laboral del personal al seu servici. En desplegament de l'esmentat article, el Decret 133/2007, de 27 de juliol, del Consell, establix les condicions i els requisits per al visat dels plans d'igualtat de les empreses de la Comunitat Valenciana.
La Llei Orgànica 3/2007, de 22 de març, per a la Igualtat Efectiva de Dones i Hòmens, preveu en l'article 49 mesures de foment per a la implantació de plans d'igualtat.
La Directiva 2006/54/CE, del Parlament Europeu i del Consell, de 5 de juliol de 2006, fa referència a l'aplicació del principi d'igualtat d'oportunitats i igualtat de tracte entre hòmens i dones en assumptes d'ocupació.
El Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de Família i Dona, entre altres funcions, la promoció i l'execució de mesures per a fer efectiu el dret a la igualtat de tracte i d'oportunitats entre dones i hòmens.
En virtut d'això, en compliment del que estipula l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i el Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
Esta convocatòria té per objecte regular la concessió d'ajudes per a aquelles empreses privades que tenen fins a 250 treballadors/treballadores, siga quina siga la seua forma jurídica, sempre que almenys un dels seus centres de treball estiga ubicat a la Comunitat Valenciana; que no estiguen constituïdes amb capital públic, i que voluntàriament elaboren o implanten plans d'igualtat en la seua organització per a fomentar la igualtat d'oportunitats entre dones i hòmens.
Article 2. Aprovació de les bases
S'aproven les bases per les quals es regix esta convocatòria, incloses com a annex I d'esta orde, així com els annexos i els documents corresponents a la sol·licitud de les ajudes.
Article 3. Dotació econòmica
1. Esta orde d'ajudes es finançarà a càrrec del capítol IV, del pressupost de gastos de la Generalitat per a l'exercici 2013, programa 323.10, Promoció de les famílies i les dones, línia de subvenció T7124, per un import global màxim de quaranta-cinc mil euros (45.000 €).
2. Les ajudes recollides en esta convocatòria estan cofinançades en un 80 % pel Fons Social Europeu (FSE) a través del Programa Operatiu 2007-2013, aprovat per Decisió de la Comissió de data 20 de desembre de 2007. Eix I, tema prioritari 63, actuació Implantació de plans d'igualtat i conciliació en empreses de la Comunitat Valenciana: «El FSE invertix en el teu futur».
Article 4. Notificació a la Comissió Europea
Les ajudes concedides per mitjà d'esta orde no necessiten la notificació a la Comissió Europea, de conformitat amb el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per no posseir tots els requisits de l'apartat 1 de l'article 107 del Tractat de Funcionament de la Unió Europea (TFUE), ja que s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres.
DISPOSICIONS FINALS
Primera. Aplicació i desenrotllament
S'autoritza la persona titular de la Subsecretaria de la Conselleria de Benestar Social i la persona titular de la Direcció General de Família i Dona perquè, en l'àmbit de les seues competències, adopten les mesures necessàries per al desplegament i aplicació d'esta orde.
Segona. Entrada en vigor
Esta orde entrarà en vigor l'endemà de ser publicada en el Diari Oficial de la Comunitat Valenciana.
Tercera. Recursos
Esta orde, que posa fi a la via administrativa, pot ser recorreguda potestativament en reposició, o bé directament s'hi pot interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la persona titular de la Conselleria de Benestar Social en el termini d'un mes comptador des de l'endemà de la seua publicació, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
b) El recurs contenciós administratiu ha d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
Tot això sense perjuí que puga interposar-se qualsevol altre recurs que s'estime pertinent.
València, 25 d'abril de 2013
La consellera de Benestar Social,
ASUNCIÓN SÁNCHEZ ZAPLANA
ANNEX I
Bases generals
Primera. Objecte i àmbit
1. És objecte d'esta orde la convocatòria d'ajudes per a aquelles empreses privades de la Comunitat Valenciana que tenen fins a 250 treballadors/treballadores, siga quina siga la seua forma jurídica, sempre que almenys un dels seus centres de treball es trobe ubicat a la Comunitat Valenciana; que no estiguen constituïdes amb capital públic, i que voluntàriament elaboren o implanten plans d'igualtat en la seua organització per a fomentar la igualtat d'oportunitats entre dones i hòmens, per mitjà de la contractació temporal a temps parcial d'agents d'igualtat en l'exercici 2013.
L'elaboració de plans d'igualtat haurà de fer-se d'acord amb el que disposa el Decret 133/2007, de 27 de juliol, del Consell, sobre les condicions i els requisits per al visat dels plans d'igualtat de les empreses de la Comunitat Valenciana.
La implantació dels plans fa referència a aquells que hagen sigut visats per la Direcció General de Família i Dona, d'acord amb el que establix l'esmentat Decret 133/2007.
2. S'entén per pla d'igualtat el conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat d'oportunitats entre dones i hòmens i eliminar la discriminació per raó de sexe.
3. La contractació haurà de realitzar-se amb agents d'igualtat, entenent per tals aquelles persones professionals amb diplomatura o llicenciatura universitària i que posseïsquen titulació en matèria d'igualtat, que dissenyen, implementen i avaluen polítiques d'igualtat entre dones i hòmens, i assessoren en la posada en funcionament de projectes per a la integració de la perspectiva de gènere en programes, institucions i empreses.
La Conselleria de Benestar Social no adquirirà cap obligació que es puga derivar de la relació contractual subvencionada a l'empara d'esta orde.
Segona. Naturalesa de les ajudes
1. Les ajudes previstes en esta orde tindran la naturalesa jurídica de subvencions públiques.
2. Les ajudes concedides en virtut d'esta orde no necessiten notificació a la Comissió Europea, ja que no posseïxen tots els requisits de l'apartat 1 de l'article 107 del Tractat de Funcionament de la Unió Europea, atés que les ajudes s'acullen al règim de minimis i l'import d'estes no suposen un falsejament de la competència que afecte els intercanvis comercials entre els estats membres i, per tant, estan sotmeses al Reglament CE 1998/2006, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE 28.12.2006).
Les ajudes no podran concedir-se a empreses dels sectors següents:
a) Pesca i aqüicultura, segons el que es preveu en Reglament (CE) número 104/2000, del Consell.
b) Producció primària dels productes agrícoles que figuren en la llista de l'annex I del Tractat.
c) Transformació i comercialització dels productes agrícoles que figuren en la llista de l'annex I del Tractat en els casos següents:
i) Quan l'import de l'ajuda es determine en funció del preu o de la quantitat dels esmentats productes adquirits a productors primaris o comercialitzats per les empreses interessades.
ii) Quan l'ajuda depenga del fet que es repercutisca totalment o parcialment sobre els productors primaris (agricultors).
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.
e) Ús de béns nacionals amb preferència sobre els béns importats.
f) Carbó, segons es definix en el Reglament (CE) número 1407/2002.
g) Adquisició de vehicles de transport de mercaderies per carretera concedida a empreses que realitzen per compte d'altri operacions de transport de mercaderies per carretera.
3. Queden excloses, així mateix, les empreses en crisi definides, per posseir determinades condicions, en l'apartat 7 de l'article 1 de Reglament (CE) número 800/2008, de la Comissió, de 6 d'agost de 2008.
4. L'ajuda total de minimis concedida no pot excedir 200.000 euros en un període de tres exercicis fiscals. Quan l'empresa actue en el sector de transport per carretera, l'import màxim aplicable serà de 100.000 euros.
Tercera. Beneficiàries
1. Podran concórrer a esta convocatòria aquelles empreses privades que tinguen fins a 250 treballadors/treballadores, siga quina siga la seua forma jurídica, sempre que almenys un dels seus centres de treball es trobe ubicat a la Comunitat Valenciana, i posseïsquen els altres requisits i condicions que s'establixen en esta orde.
2. Queden excloses les empreses que es troben en algun supòsit dels que s'indiquen a continuació:
a) Les empreses que estan obligades a l'elaboració i l'aplicació d'un pla d'igualtat, de conformitat amb el que establix l'article 45 de la Llei Orgànica 3/2007, de 22 de març, per a la Igualtat Efectiva de Dones i Hòmens, i l'article 20.4 de la Llei 9/2003, de 2 d'abril, de la Generalitat, per a la Igualtat entre Dones i Hòmens.
b) Les empreses que es troben en els supòsits que es detallen en la base anterior, establits pel Reglament CE 1998/2006, de la Comissió, de 15 de desembre, publicat en el Diario Oficial de las Comunidades Europeas de data 28 de desembre de 2006.
c) Les empreses que hagen sigut sancionades per resolució ferma per cometre una infracció molt greu en matèria d'igualtat, de conformitat amb el que disposa l'article 46 bis del text refós de la Llei sobre Infraccions i Sancions en l'Orde Social, aprovat pel Reial Decret Legislatiu 5/2000, de 4 d'agost.
d) Les empreses que estiguen incurses en alguna de les prohibicions assenyalades en l'article 13 de la Llei 38/2003, de 17 de novembre, General de Subvencions, inclosa la prohibició d'incompliment de les obligacions de reintegrament de subvencions que, si és el cas, se'ls hagueren exigit.
e) Les comunitats de béns i les societats civils, així com les associacions fundacions, administracions públiques i, en general, les entitats sense ànim de lucre.
Quarta. Presentació de sol·licituds, documentació i termini
1. Les sol·licituds es presentaran en la Direcció General de Família i Dona o en qualsevol dels llocs establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), i s'haurà d'utilitzar per a això el model normalitzat establit a l'efecte que figura en esta orde com a annex II, que haurà d'anar firmat pel titular o representant de l'empresa sol·licitant.
2. La sol·licitud ha d'anar acompanyada de la documentació següent:
a) Document acreditatiu de la titularitat del sol·licitant o, si és el cas, de la representació que tinga.
b) Autorització expressa a la Conselleria de Benestar Social, inclosa en l'apartat D del annex II de la sol·licitud, perquè esta obtinga, de forma directa, l'acreditació, per mitjà de certificats telemàtics, del fet que el sol·licitant està al corrent en el compliment de les seues obligacions tributàries amb l'Agència Estatal d'Administració Tributària (AEAT) i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament d'esta llei.
Si la persona sol·licitant no dóna eixa autorització haurà de presentar l'original i la fotocòpia de certificats positius de l'AEAT, de la Conselleria d'Hisenda i Administració Pública i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social
c) Original i fotocòpia del contracte de treball temporal a temps parcial de l'agent d'igualtat en model oficial, o compromís de contractació en què conste el percentatge que la jornada de treball a temps parcial representa sobre la jornada màxima legal.
d) Declaració responsable de la persona sol·licitant en què conste el nombre total de treballadors de l'empresa, segons el que consta en l'apartat D de l'annex II.
e) Declaració expressa i responsable que l'empresa no ha sigut sancionada per resolució ferma per cometre una infracció molt greu en matèria d'igualtat, de conformitat amb el que disposa l'article 46 bis del text refós de la Llei sobre Infraccions i Sancions en l'Orde Social, aprovat pel Reial Decret Legislatiu 5/2000, de 4 d'agost, segons el que consta en l'apartat D de l'annex II.
f) Declaració expressa que l'empresa no està incursa en cap de les prohibicions assenyalades en l'article 13 de la Llei 38/2003, de 17 de novembre, General de Subvencions, ni ha incomplit les obligacions de reintegrament de subvencions que, si és el cas, se li haguera exigit, segons consta en l'apartat D de l'annex II.
g) Declaració responsable referida a les ajudes subjectes al règim de minimis rebudes per l'entitat durant els últims tres anys, comptadors des de la primera ajuda obtinguda, amb indicació de l'import, organisme, data de concessió i règim d'ajudes en què s'empara o, si és el cas, declaració responsable de no haver-ne rebut cap, segons el model que s'inclou en esta orde com a document Declaració d'ajudes de minimis (annex III).
h) Dades de la domiciliació bancària, segons el model que s'inclou en esta orde com a Model de domiciliació bancària (Annex IV).
3. Quan la sol·licitud no tinga els requisits establits en esta orde o no s'adjunte la documentació que d'acord amb esta resulte exigible, de conformitat amb el que preveu l'article 71 de la Llei de Règim Jurídic de les Administracions Públiques i del Procediment Administratiu Comú (LRJPAC), es requerirà a les persones interessades perquè, en un termini de 10 dies, esmenen la falta o adjunten els documents preceptius, amb indicació que, si no ho fan així, es considerarà que desistixen de la seua petició, amb resolució prèvia que haurà de ser dictada en els termes establits en l'article 42 de l'esmentada llei. En este supòsit l'òrgan instructor elevarà la corresponent proposta de resolució a la persona titular de la Direcció General de Família i Dona, la qual resoldrà.
4. La Direcció General de Família i Dona podrà requerir a les persones interessades la presentació de qualsevol altra documentació que es considere necessària per a la tramitació de la subvenció.
5. El termini de presentació de les sol·licituds començarà l'endemà de la publicació d'esta orde en el Diari Oficial de la Comunitat Valenciana i s'estendrà fins a l'1 de juliol de 2013.
Quinta. Quantia de les ajudes
1. Les ajudes d'esta convocatòria consistixen en la subvenció per a la contractació temporal a temps parcial d'un o d'una agent d'igualtat fins a un límit màxim de 3.500 euros.
2. L'import de la subvenció no podrà en cap cas ser de tal quantia que, aïlladament o en concurrència amb altres ajudes de qualsevol procedència, supere el cost real de la contractació.
3. Així mateix, només se subvencionarà la contractació de l'agent d'igualtat dins del període comprés des de l'1 gener al 30 de setembre de 2013 a fi de complir el termini màxim de justificació de les ajudes establit en la base onze.
Sexta. Valoració de les sol·licituds
1. La concessió de les ajudes es realitzarà per mitjà de concurrència competitiva, entenent per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les dites sol·licituds entre si, d'acord amb els criteris establits en esta convocatòria. S'estimaran les sol·licituds a què s'haja atorgat major valoració i adjudicaran les ajudes amb el límit fixat en la base quinta d'esta convocatòria fins que s'extingisca el crèdit pressupostari. En el cas que dos o més participants obtinguen la mateixa puntuació, es prioritzaran segons l'orde en què la sol·licitud haja tingut entrada en qualsevol dels registres a què fa referència la base quarta, sempre que es complisquen els requisits exigits i s'adjunte la totalitat de la documentació requerida.
2. Tota sol·licitud estarà subjecta a valoració a càrrec d'una comissió, que es constituirà a este efecte i avaluarà les sol·licituds per mitjà de l'aplicació dels criteris següents:
2.1. Per nombre de persones treballadores en l'empresa:
a) Empreses de fins a 25 persones treballadores (1 punt).
b) Empreses de 26 a 50 persones treballadores (2 punts).
c) Empreses de 51 a 150 persones treballadores (3 punts).
d) Empreses de 151 a 250 persones treballadores (4 punts).
2.2. D'acord amb el nombre d'hores establit en el contracte de treball a temps parcial, el criteri de baremació serà el següent:
a) Fins a un 30 % de la jornada màxima legal (1 punt).
b) A partir de 30 % de la jornada màxima legal fins a un 50 % (2 punts).
c) A partir del 50 % de la jornada màxima legal (3 punts).
Sèptima. Comissió de valoració
La comissió de valoració estarà composta per:
a) La persona titular de la Direcció General de Família i Dona, o la persona en qui delegue, que actuarà com a president.
b) Un tècnic o una tècnica de la Direcció General de Família i Dona, que actuarà com a secretari de la comissió.
c) La persona titular de la Direcció del Servici de Gestió de Programes de Família i de Conciliació de la Direcció General de Família i Dona, o la persona en qui delegue.
d) Una persona representant de cada una de les unitats de dona de les direccions territorials de la Conselleria de Benestar Social d'Alacant, Castelló i València.
e) Una persona representant del SERVEF de la Conselleria d'Economia, Indústria, Turisme i Ocupació.
f) Una persona representant de la Conselleria d'Economia, Indústria Turisme i Ocupació.
Octava. Tramitació, resolució i recursos
1. La Direcció General de Família i Dona instruirà el procediment, que podrà demanar de l'empresa sol·licitant l'aportació addicional d'altres documents o dades aclaridores que estimen necessaris per a resoldre la sol·licitud presentada.
2. Posteriorment, la comissió de valoració elevarà una proposta motivada de resolució al titular de la Direcció General de Família i Dona, qui resoldrà per delegació prevista en la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de competències en determinats òrgans de la Conselleria (DOCV 5967, 04.03.2009).
3. El termini màxim per a resoldre i notificar la resolució procedent serà fins al 2 de novembre de 2013.
4. Transcorregut el termini sense que s'haja notificat la resolució expressa, les entitats interessades que hagen comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la LRJPAC, i això sense perjuí de l'obligació legal de resoldre sobre la petició presentada.
5. Les resolucions es notificaran a les persones interessades en els termes que preveu l'article 58 de la LRJPAC. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què se n'haja de subjectar la persona beneficiària.
6. Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions, i figuraran en la llista pública prevista en l'article 7, apartat 2, lletra d del Reglament (CE) 1828/2006, de la Comissió, de 8 de desembre de 2006.
Les empreses beneficiàries de les subvencions regulades en esta orde, atés que estan cofinançades pel Fons Social Europeu, seran incloses en la llista de persones beneficiàries que publica anualment la Unitat Administradora del Fons Social Europeu.
7. Contra les resolucions, que posen fi a la via administrativa, es pot interposar recurs potestatiu de reposició en el termini d'un mes, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant de la persona titular de la Direcció General de Família i Dona, la qual resoldrà per delegació d'acord amb la Resolució de 27 de febrer de 2009, sobre delegació de l'exercici de competències en determinats òrgans de la Conselleria de Benestar Social; o directament recurs contenciós administratiu en el termini de dos mesos a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre recurs que s'estime pertinent d'acord amb la norma aplicable al fet que tracta esta resolució.
8. Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
Novena. Publicitat i difusió
1. Serà obligació de les empreses que resulten beneficiàries de les ajudes regulades en esta orde donar a conéixer de manera inequívoca que es tracta d'una acció subvencionada per la Direcció General de Família i Dona de la Conselleria de Benestar Social i cofinançada pel Fons Social Europeu, les quals s'hauran de sotmetre al preceptiu Pla de Comunicació, segons el que disposa la secció primera informació i publicitat del capítol II del Reglament núm. 1828/2006, de 8 de desembre (DOUE 27.12.2006)
2. Així mateix, hauran d'incorporar en tot el material imprés que es derive de les activitats objecte d'esta orde, els logotips de la Generalitat, del Pla d'Igualtat d'Oportunitats entre dones i hòmens vigent i del Fons Social Europeu.
Deu. Obligacions de les beneficiàries
Les empreses beneficiàries de les subvencions estan obligades a:
a) Realitzar l'activitat que fonamenta la concessió de la subvenció.
b) Facilitar a la Direcció General de Família i Dona de la Conselleria de Benestar Social les tasques de seguiment i control.
c) Acreditar davant de la Direcció General de Família i Dona la realització de l'activitat i el compliment dels requisits i les condicions que determinen la concessió o el gaudi de l'ajuda, en la forma en què es determina en esta orde.
d) Comunicar a les persones treballadores contractades temporalment (agents d'igualtat) encarregades d'elaborar o implantar els plans d'igualtat, les ajudes concedides, així com que estes estan cofinançades pel Fons Social Europeu, Programa Operatiu FSE CV 2007-2013 en un 80 % i en un 20 % per fons propis de la Generalitat.
e) Assenyalar la col·laboració de la Direcció General de Família i Dona i del Fons Social Europeu en les activitats que es realitzen en relació amb la subvenció rebuda, tal com determina la base novena.
f) Comunicar a la Direcció General de Família i Dona l'obtenció d'altres subvencions, ajudes, ingressos o recursos que financen l'activitat subvencionada, en compliment del que preveu l'article 14.1.d de la Llei 38/2003, de 17 de novembre, General de Subvencions.
g) Comunicar a la Direcció General de Família i Dona, per a la seua autorització, en el cas que siga procedent, qualsevol modificació que afecte el desplegament i l'execució de l'activitat objecte de la subvenció.
h) Sotmetre's a les accions de control financer previstes en l'article 45 de la Llei 38/2003, de 17 de novembre, General de Subvencions, així com les referides en l'article 47 del text refós de la Llei d'Hisenda Pública de la Generalitat Valenciana i, si és el cas, a les dels òrgans competents del Fons Social Europeu, en relació amb la subvenció concedida. A estos efectes i de conformitat amb el que establixen els articles 60.f i 90 del Reglament (CE) número 1083/2006, del Consell, d'11 de juliol de 2006, en matèria de pista d'auditoria, estarà obligada a conservar els documents justificatius de l'aplicació dels fons rebuts, inclosos els documents electrònics, fins a 3 anys a partir del tancament del programa operatiu o a partir de l'any en què haja tingut lloc el tancament parcial, i facilitar en tot moment tota la informació que se sol·licite en l'exercici d'estes actuacions i, en especial, posar a disposició la totalitat de documents necessaris per a una pista d'auditoria.
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:
- Verificacions administratives sobre els projectes aprovats.
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) número 1828/2006.
i) Complir totes les obligacions que estiguen previstes per al règim de subvencions i ajudes públiques, que siguen aplicables a esta orde, de conformitat amb el que disposa la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell, i la resta de legislació concordant i d'aplicació.
Onze. Pagament i justificació de les subvencions
1. A la fiscalització de les actuacions, i després de la presentació prèvia de la justificació, la Direcció General de Família i Dona efectuarà la proposta de pagament per l'import justificat sense que puga ser superior a l'import de la subvenció concedida.
2. Per a la justificació de les ajudes, serà necessària la presentació de la documentació suficient i adequada dels gastos derivats de la realització de les activitats objecte d'esta orde. L'esmentada documentació haurà de correspondre, ineludiblement, a gastos realitzats des de l'1 de gener al 30 de setembre de l'exercici 2013. Necessàriament s'adjuntarà la documentació següent:
a) Fotocòpia compulsada del DNI/NIE de la persona contractada.
b) Fotocòpia compulsada de la titulació i formació exigides per a la contractació.
c) Fotocòpia compulsada del contracte de treball temporal, a temps parcial, en model oficial, d'acord amb el que establixen els articles 12 i 15 del text refós de la Llei de l'Estatut dels Treballadors.
d) Fotocòpia compulsada de l'alta de la persona treballadora contractada en el Règim General de la Seguretat Social.
e) Fotocòpia compulsada dels documents de cotització a la Seguretat Social TC-1 i TC-2, corresponents al període de la contractació subvencionada.
f) Fotocòpia compulsada de les nòmines del contracte objecte d'esta orde i les transferències bancàries com a justificant del pagament efectivament realitzat.
g) Per a l'actuació d'elaboració de plans d'igualtat, s'haurà de presentar el pla d'igualtat elaborat i la sol·licitud amb registre d'entrada en la Direcció General de Família i Dona per a procedir a la tramitació corresponent del visat del pla d'igualtat.
h) Per a l'actuació d'implantació de plans d'igualtat, s'haurà de presentar una memòria justificativa de les actuacions realitzades conforme al pla d'igualtat ja visat per la Direcció General de Família i Dona.
i) Document comptable que acredite la comptabilitat separada de l'empresa beneficiària en què siga possible identificar la referència comptable de cada un dels gastos cofinançats pel Fons Social Europeu a través d'un codi concret, a fi de garantir el compliment de l'article 60.d, Reglament (CE) número 1083/2006.
j) Còpia del document pel qual l'empresa beneficiària complix la comunicació exigida en la lletra d) de la base deu.
k) Declaració responsable dels beneficiaris sobre altres ajudes rebudes per als mateixos costos subvencionables, a fi de comprovar que no superen els límits de l'article 2.5 del Reglament (CE 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis).
3. La documentació corresponent a la justificació de les ajudes haurà de presentar-se com a data màxima el 15 d'octubre de 2013.
Dotze. Minoració o desistiment sense efectes de la resolució de concessió
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens, públics o privats, nacionals o internacionals, podrà donar lloc a la modificació de la resolució de concessió o la minoració de les ajudes.
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora.
3. En la tramitació del procediment es garantirà, en tot cas, el dret de l'interessat al tràmit d'audiència.
4. El termini màxim per a resoldre serà de sis mesos des del moment que s'incoe l'expedient de revocació o minoració i, si és el cas, reintegrament. El transcurs d'este termini sense resolució expressa suposarà la caducitat del procediment, però no la prescripció de l'acció.
5. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la seua cobrança.ANNEX III / ANEXO IIIANNEX III / ANEXO IIIANNEX IVANEXO IV